Koronavirus nou in alle Chinese strekeMans dra Donderdag maskers in Hongkong. (Foto: Kin Cheung, AP) Die dodetal weens die gevreesde nuwe koronavirus staan nou op 170, met 7 711 gevalle reeds aangemeld. Die eerste voorval in Tibet is ook aangemeld. Dit beteken dat alle Chinese streke en gebiede nou deur dié siekte geraak word. Die virus is ook reeds in 16 ander lande, waaronder Japan (11), Taiwan (8), Duitsland (4), Amerika (5), Kanada (3) en Viëtnam (2), aangemeld. Die Wêreldgesondheidsorganisasie (WGO) sal Donderdag byeenkom om te besluit of die virus as ’n wêreldwye gesondheidskrisis geag moet word. “Die verspreiding van die virus van mens tot mens, veral in sommige lande, bekommer ons die laaste paar dae. Alhoewel die getalle buite China nog relatief klein is, hou dit die potensiaal in vir ’n veel groter uitbreking,” het Tedros Adhanom Ghebreyesus, die WHO se direkteur-generaal, Woensdag gesê. Ghebreyesus het spesifiek na Duitsland, Viëtnam en Japan verwys. ‘n Werknemer wys Woensdag ‘n temperatuurlesing by ‘n hotel in Wuhan, Hubei. (Photo by Hector Retamal, AFP) Daar word vermoed dat die virus by ’n seekosmark in Wuhan, die hoofstad van die Hubei-provinsie, in China uitgebreek het. Die meeste gevalle en sterftes (162) is in dié provinsie aangemeld. Simptome sluit in koors en asemhalingsprobleme. Bejaardes en mense met bestaande gesondheidsprobleme blyk meer vatbaar vir die virus te wees. Talle vlugte na China is reeds opgeskort met verskeie lande, onder andere Brittanje, wat tans spook om hul burgers uit dié land te kry. Bronne: BBC, SkyNews, ANA, Pharmaceutical Technology.com